b"\n_START_ARTICLE_\nMilan Klemen\xc4\x8di\xc4\x8d (umetnik)\n_START_SECTION_\n\xc5\xbdivljenjepis\n_START_PARAGRAPH_\nKlemen\xc4\x8di\xc4\x8d je po kon\xc4\x8dani ljudski \xc5\xa1oli od 1885 do 1889 obiskoval gori\xc5\xa1ko in 1890 tr\xc5\xbea\xc5\xa1ko gimnazijo. Nato je \xc5\xa1tudiral slikarstvo na slikarskih akademijah v Benetkah (1891), Milanu (1892) in M\xc3\xbcnchnu (1893-1894). Leta 1895 je slu\xc5\xbeil kot enoletni prostovoljec pri mornarici, potoval nato v Egipt in Bli\xc5\xbenji Orient ter se po vrnitvi nastanil v Gorici, kjer je vstopil v sodno slu\xc5\xbebo. V letih 1901 in 1902 je v M\xc3\xbcnchnu absolviral\xc2\xa0\xc2\xbbMalklasse\xc2\xab\xc2\xa0pri Lietzenmayerju. Leta 1903 se ja naselil v \xc5\xa0turjah pri Ajdov\xc5\xa1\xc4\x8dini in se zaposlil kot uradnik na sodi\xc5\xa1\xc4\x8du. Tam je tudi pou\xc4\x8deval risanje in geometrijo na obrtnonadaljevalni \xc5\xa1oli do 1914, ko je moral na vojsko.\n_START_SECTION_\nDelo\n_START_PARAGRAPH_\nPo kon\xc4\x8dani prvi svetovni vojni se je preselil v Ljubljano, kjer je postal 1919 vodja Slovenskega marionetnega gledali\xc5\xa1\xc4\x8da. Leta 1920 je bila v ljubljanskem Mestnem domu krstna predstava Poccijeve igre \xc4\x8carobne gosli, za katero je Klemen\xc4\x8di\xc4\x8d naredil na\xc4\x8drt za oder ter zasnoval in izdelal sceno ter lutke._NEWLINE_Klemen\xc4\x8di\xc4\x8d je slikal portrete, marine in krajine v olju in akvarelu; razstavil je 1907 in 1925 v ljubljanskem v Jakopi\xc4\x8devem paviljonu, v Trstu 1908\xe2\x80\x931910 v Circolo artistico in na Prvi slovenski umetni\xc5\xa1ki razstavi 1910. Bavil se je z restavriranjem in projektiral gledali\xc5\xa1ke inscenacije:\xc2\xa0\xc2\xbbLa Gioconda\xc2\xab\xc2\xa0(d'Annunzio) Gorica 1905, za gostovanje E. Duse,\xc2\xa0\xc2\xbbLa Nave\xc2\xab\xc2\xa0(d'Annunzio) 1910 za gledali\xc5\xa1\xc4\x8de Malibran v Benetkah ter za mnoge primorske pode\xc5\xbeelske odre. V sezoni 1921/1922 je kot \xc5\xa1ef opreme v Ljubljanskem narodnem gledali\xc5\xa1\xc4\x8du projektiral inscenacijo za opero Lepa Vida (R. Savina), Vesele \xc5\xbeene windsorske, Thais, Tosco, Sen kresne no\xc4\x8di, Figarovo svatbo in Judito (Hebbel). Leta 1911 je po vzorcu\xc2\xa0\xc2\xbbMarionettentheater M\xc3\xbcnchner K\xc3\xbcnstler\xc2\xab\xc2\xa0napravil izvirno zasebno marijonetno gledali\xc5\xa1\xc4\x8de v Ajdov\xc5\xa1\xc4\x8dini, z lastnimi lutkami, kostumi in scenerijo. Od 1920 do 1924 je ustvaril in umetni\xc5\xa1ko vodil Slovensko marijonetno gledali\xc5\xa1\xc4\x8de v Ljubljani ter uprizoril igre Poccija, Bendorfa, Novellija, Anne Vertue Gentile, Ivana Laha ter svojega\xc2\xa0\xc2\xbbFausta\xc2\xab._NEWLINE_Od konca 19. stoletja do za\xc4\x8detka prve svetovne vojne se je Klemen\xc4\x8di\xc4\x8d udejstvoval tudi kot fotograf amater. Poleg zanimivih fotografij z motiviko iz Vipavske doline je leta 1907 kot prvi na Slovenskem naredil barvne posnetke."